**Bestyrelsens beretning Aarhus Golf Club 2016.**

Kære Medlemmer - tillykke, tillykke med , at vi i 2015 har skabt et godt økonomisk resultat. Tillykke med, at det er skabt på et fundament, hvor det er os medlemmer som i fællesskab har leveret resultatet, ved alt det frivillige arbejde som vi producerer. Uanset om det er i forbindelse med oprydning på banens dag, deltagelse i diverse udvalg eller om støtten er foregået ved økonomisk opbakning som medlemslån, sponsorstøtte eller andet.

Det er fællesskabet der har skabt resultatet.

I 2015 er der sket rigtig mange positive ting i Aarhus Golf Club. Jeg vil i beretningen fremhæve nogle af de vigtigste, uden dette skal være et udtryk for, at alle øvrige aktiviter ikke er vigtige - det er jo summen af dem alle som er resultatet.

Banen har i 2015 stået bedre end jeg har oplevet som medlem - og det efter vi selv har overtaget greenkeepingen. Der er lagt mange mange timer i projektet. Jesper Meto, Michael og Michael har i samarbejde med greenkeeper staben utrætteligt arbejdet med at forbedre spilkvaliteten samtidig med, at der har været en ualmindelig god styring af økonomien. Tusind tak for det store arbejde I har udført.

Fundamentet for at vi kunne overtage greenkeepingen har været jeres risikovillighed. Jeres villighed til at støtte det projekt vi satte i gang i 2014 - jeg er stadig stolt og glad for, at I har været med til at gøre dette muligt. At vi som medlemmer ville låne klubben mere end 1 million med så kort tidshorisont, det skal vi være stolte af - og nu hvor vi kan se at det er på vej til at lykkes - så er jeg en meget tilfreds formand.

Vi vil fortsat udvikle på spilkvaliteten og jeg har en tyrkertro på, at banen bliver endnu bedre i 2016. Baneudvalget har i den sammenhæng igen i år etableret vinterbanen modsat den normale spilleretning; netop for at reducere sliddet på de steder, som slides om sommeren. Yderligere har vi de to seneste år vendt banen 1. oktober. Dette har efter manges opfattelse givet effekt på spilkvaliteten. Nå det så er sagt, så vil baneudvalget evaluere vinterbanen indenfor den nærmeste fremtid.

Derudover er der i løbet af vinteren fældet en del træer på banen. Dette betyder, at der bliver åbent under træerne og vi får som spillere mere udsyn samtidig med, at greens / faiways får bedre vækstforhold.

Vi vil arbejde videre med vandprojektet, som jo har været undervejs et stykke tid, men mon ikke vi får de økonomiske midler der er nødvendige, så det er på plads til sæsonen 2017.

**Stærekasser**

I løbet af vinteren er der også opsat 100 flotte (sponserede) stærekasser rundt omkring på banen - dette for at begrænse angreb af stankelbenslarver på greens. Det er dejligt, at vi på denne vis også får mulighed for at signalere, at vi tænker på miljøet og lade være med at anvende sprøjtemidler – og samtidig giver husly til fuglene.

**Baneservice**

I forbindelse med banen, må jeg også nævne baneservice, som vi endelig fik op at stå i 2015 - tusind tak til alle jer der har forbedret klubbens profesionelle tilgang til driften. Vi vil i 2016 fortsætte med baneservice - og dette vil koordineret i samarbejde mellem de frivillige og kontoret.

Jeg skal i den forbindelse opfordre til, at vi alle viser hensyn og har respekt overfor de af vores medarbejdere / frivillige, der arbejder for os på banen.

**Udvalgene**

Alle udvalg har ydet en kæmpe indsats for at få klubben til at fungere. Det er udvalgene, der er kernen i klubben og de skal fortsat have en vigtig rolle - uanset, vi har et sekretariat og har ansat en leder i klubben. Vinterens møder med udvalgsformændene og repræsentanter for klubber i klubben, tyder på vi er godt på vej for 2016. Jeg vil dog igen i år opfordre til, at stille op og melde sig på banen, hvis man har tid og kompetencer at byde ind med. Specielt er der behov for yderligere deltagelse i Handicapudvalget, som bl.a. har ansvaret for regeluddannelsen af de uprøvede golfspillere.

**Golfbiler**

Der er for alvor kommet gang i udlejningen af golfbiler i 2015 - det viser bare, at der er et behov, derfor har vi også renoveret de gamle biler, således vi nu har to 7 biler. Kombineret med vores nye greenfee boks, hvor man bl.a. kan hente nøgler - bliver det lettere at hente disse udenfor normal arbejdstid.

**Hjemmeside**

Af andre ting skal det nævnes, at vores hjemmeside er blevet opdateret og den har nu et indbydende og moderne tilsnit. I tilknytning hertil bliver vores baneguide opdateret, således den fremadrettet også fås i elektronisk form. Den er ikke helt på plads endnu, men vil i nærmeste fremtid blive klar - og jeg forventer inden sæsonen for alvor kommer i gang.

**Østjysk golfring**

Et af de helt store emner i 2015 var deltagelsen i Østjysk Golfring. Der har været en del røster fremme om, at det har medført en meget større belastning på banen, der er også rigtig mange der er meget glade for medlemskabet og har udnyttet det mens vores greens har været lukkede. Ingen tvivl om, at det har givet flere runder ved os, end vi har leveret på andre baner. Det har dog også givet en indtægt til klubben på 260 tkr. Vi har i bestyrelsen besluttet, at vi deltager i 2016, hvorefter vi vil evaluere deltagelsen - hvis vi fortsætter, vil vi sætte os for bordenden af ØGR i 2017.

Et af argumenterne mod ØGR har været, at tiderne lørdag og søndag formiddage er optaget af ØGR medlemmer. Det vil vi som forsøgsordning forsøge at imødegå ved, at der bliver etableret to boldrendetider i timen på weekend og helligdage. Denne forsøgsordning vil blive evalueret ca. 1. juli.

**Green fee** i 2015 har været for lav, derfor har vi skruet lidt på den i 2016. Vi fortsætter samarbejdet med Mollerup og Ådalen. Reduceret greenfee vil minimum være kr. 200 i 2016. Mere om det senere.

**Sponsorarbejdet**

Sponsorarbejdet er for alvor kommet i gang i 2015. Vi har efter flere gode tiltag fået etableret vores erhvervsforum, hvor vi har haft de to første møder – det tredie afholdes den 7. april på Dokk 1 samt på Hotel Royal. Der er en række spændende nye tiltag på vej – konceptet vurderes løbende, og det nyeste projekt bliver en kombination af golf og mad. Tak for det flotte arbejde.

**Klubhuset**

Sidste vinter fik vi renoveret toiletter og nogle af klubbens lokaler. Dette arbejde fortsætter løbende og vi gennemfører de lovpligtige og nødvendige opgraderinger som kræves for at drive en klub som vores. Senest er el-installationerne blevet forbedret, så vi er klar til fremtiden. Jeg vil blot her nævne, at der er en klar adskillelse mellem vores el forbrug og UNICOs.

**Klubmestre og andre gode resultater**

**Divisionshold**

**Hvad kommer til at ske fremadrettet?**

Først og fremmest bliver det synlige bevis på den nye sæson - nye ansigter i sekretariatet. Anette og Rikke har udført et godt arbejde for klubben, men har valgt begge at opsige deres jobs i januar. Jeg kan af personalemæssige grunde ikke uddybe årsagen i forhold til generalforsamlingen, men begge medarbejdere har overfor mig meddelt årsagen. Der er intet drama i dette.

**Bemanding**

Derfor ser vi fremad. Det nye team er på plads - og jeg er sikker på, at Peter Agerboe som pt. er ansat i Aarhus Aadal, vil være en fantastisk medspiller i udviklingen af AGC. Desværre kan jeg ikke afsløre navnet på sekretariatsmedarbejderen, dette af kommercielle hensyn til den virksomhed hun er den del af i dag, Peter starter officielt 1. april og sekretariatmedarbejderen 11 april.

Ingen af de to, kunne være her i aften.

**Vandprojektet**

Som nævnt vil vi fortsætte med vandprojektet og vi vil, når likviditeten er til rådighed, forbedre modtageområdet i klubhuset og etablere et egentligt klublokale/lounge område, hvor der er plads til at slappe af i mere hyggelige omgivelse.

**Tilbagebetaling af lån**

Vi starter i år med at tilbagebetale på lånene fra klubbens medlemmer.

Derudover er økonomien nu til, at vi kan gå i gang med at arbejde på forskellige udviklingstiltag i relation til både klubhus og bane. En af forudsætningerne for en sådan forbedring vil være en forlængelse af det eksisterende lejemål som løber til 2023. Derfor vil en forlængelse af lejekontrakten indgå i de arbejder som bestyrelsen vil arbejde med i 2016.

**Moesgaard Alle**

Der er intet nyt vedrørende etablering af ny vej ind til Moesgaard Museum. Det er min opfattelse, at vi ikke vi væsentlig grad har været generet af den større trafik. Samtidig ved vi fra Aarhus Kommune, at der stadig arbejdes med en forlægning af alléen mod syd. Dette kræver dog en VVM-undersøgelse, som er undervejs.

**Jubilæum**

Aarhus Golf Club bliver 85 år i 2016, derfor har vi valgt at lave forskellige jubilæumsaktiviteter. Dette indebære blandt andet en matchuge i uge 26, hvor de forskellige klubber i klubben deltager og arrangerer en match. Yderligere vil vi, som en del af vores fælles markedsføring med UNICO, i uge 29 tilbyde greenfee til kr. 85, -; samtidig tilbyder UNICO en frokostret til kr. 85.

Aftalen med UNICO løber frem til 2019 og vi vil fortsat arbejde på at udvikle samarbejdet til vores fælles bedste.

Der er indgået aftale med vores træner Morten Christensen for 2016.

Afslutningsvis vil bestyrelsen arbejde hårdt på at sikre, at Aarhus Golf Club også fremadrettet er en klub for medlemmerne - de medlemmer der gør en stor indsats for fællesskabet. AGC skal være vores frirum og et dejligt sted at komme - vi har rammerne og det er kun os selv der kan fylde dem ud.

Derfor vil jeg her advokere for banens dag d. 2. april, hvor der altid er behov for en ekstra hånd, og for åbningsmatchen d. 9 april.

Med de ord vil endnu engang takke alle de mange frivillige der har gjort en stor indsats i det forgangne år og jeg takke for tilliden i 2015.

Herefter vil jeg overlade beretningen til generalforsamlingens vurdering.